Papersnake/gushiwen huggingface dataset:
答孙休兼简清凉和上人二首之一
贺铸（宋代）

声迹相闻忽此逢，杖藜萧散一相从。
平生诗酒真吾事，何处江相不尔容。
芳草自生南北路，孤云难系往来踪。
异时荒戍长回首，风送石城楼上钟。
临江仙 咏美人放风筝
张令仪（清代）

节近清明天气困，佳人消遣春慵。纸鸢擎出小庭中。

悠然轻扬去，漂泊似郎踪。

玉腕难牵丝万丈，笑移莲步匆匆。身轻先自欲随风。

倩人扶不定，微晕脸潮红。
胡夫人出尘庵诗四首
周紫芝（宋代）

漫说丹砂乞转精，安期瓜大几时生。会令方寸无荆棘，火枣交梨亦易成。
某尝约才甫游双溪以连雨多事因循未果辱诗督
强至（宋代）

共君曾约访烟霞，欲趁芳时物物嘉。
宿诺古人尝有诫，春游今物果成赊。
眼看日下无穷事，肠断风前已落花。
天气清明当趣驾，此诗先寄谪仙家。
和王丞绝胜亭
员兴宗（宋代）

时序一转毂，乾坤双旅亭。
此日即昨日，春过秋峥嵘。
如何万象间，寓我七尺形。
忽忆县以西，远览目屡经。
前峰一鳌伏，遥巘千螺青。
是穷天外胜，谁托世上名。
翩翩佳公子，语秀含馀清。
来此集宾客，溪山两锺情。
亭如栖烟树，客乃委浪萍。
共此一时胜，遐哉万古城。
长歌白云遏，落日金杯倾。
我至将无时，庶以娱瞻听。
三嵎此其一，松柏争敷荣。
地灵莹骨秀，不受红尘撄。
今朝动清兴，有人踏皇扃。
胜绝定何如，同起为苍生。
樱桃花开留徐二饮
刘敞（宋代）

晨晖照屋清露晞，樱桃花房开欲齐。繁花先得造物巧，不与众卉争高低。

参差萼萼相照耀，恍惚满眼令人迷。鸟惊风过若无意，云起雪飞空满蹊。

仰攀浓香俯玩影，应接不暇昏鸦栖。流光易失动壮士，斗酒相劳和天倪。

浩歌直欲并日夜，醉耳不能分鼓鼙。人间出处未尝定，暂虽会合终当暌。

子今跃马至万里，脱略尘土排云霓。豫知明年花复发，怅望君子无由携。

少年且作后日意，更使封植惊淮西。
读田光传
李远（唐代）

秦灭燕丹怨正深，古来豪客尽沾襟。

荆卿不了真闲事，辜负田光一片心。
木兰花慢 维扬怀古
张可久（元代）

笑多情明月，又随我，上扬州。爱十里珠帘，千钟美酒，百尺危楼。风流。聒天笳鼓，记茱萸、漫下菊花酒。淮水东来渺渺，夕阳西去悠悠。巡游。当日锦帆收。翠柳缆龙舟。但老树寒蝉，荒祠野鼠，古渡闲鸥。娇羞。美人如玉，算吹箫、座客不胜愁。未可腰钱鹤背，且将十万缠头。
大热息於官亭
孔武仲（宋代）

大暑投官亭，堂皇已颓折。
盘桓倚门户，坐以一筦席。
昊天多清风，至此何悭惜。
及我无分寸，挥汗已盈尺。
较之渴仆长途间，犹赖此中容少息。
嗟我不如亭前马，称嚼青刍柳阴下。
又不如东家养画眉，雕笼彩画近帘帷。
一身扰扰南复北，凌寒涉暑常奔驰。
寒犹幸可沃以酒，暑真可畏非良时。
中顶
李昭玘（宋代）

策足穿云表，都无几尺天。人寰莽何在，万里一荒烟。
卓锡泉
留元崇（宋代）

寻仙得招提，借我此歇脚。
瓜枣未暇求，杯水得甘酌。
境空风泉高，夜永云卧薄。
明当约麻姑，石桥骑白鹤。
太常寺观舞圣寿乐
徐元鼎（唐代）

舞字传新庆，人文迈旧章。冲融和气洽，悠远圣功长。

盛德流无外，明时乐未央。日华增顾眄，风物助低昂。

翥凤方齐首，高鸿忽断行。云门与兹曲，同是奉陶唐。
晚待明叔不至
赵蕃（宋代）

为霜未就觉风繁，拨火成灰思晤言。
立壁旧谙宁怲怲，孤灯垂晤只昏昏。
谶言已过一阳复，归去可忘三径存。
赵孟孰云能贵贱，万年端以势依温。
过龙眼矶
刘攽（宋代）

洪波浮一叶，弱发引千钧。虎豹公横道，蛟龙喜得人。

强颜犹失色，乘险屡伤神。回首双凫翼，随波愧此身。
咏史二十二首 其十四 梁武帝
赵戣（宋代）

玉陛尊梁帝，金园号群公。闻经同泰寺，索蜜净居宫。
酬乐天待漏入阁见赠（时乐天为中书舍人予任翰林士）
元稹（唐代）

未勘银台契，先排浴殿关。沃心因特召，承旨绝常班。

飐闪才人因，呕鸦软举鐶.宫花低作帐，云从积成山。

密视枢机草，偷瞻咫尺颜。恩垂天语近，对久漏声闲。

丹陛曾同立，金銮恨独攀。笔无鸿业润，袍愧紫文殷。

河水通天上，瀛州接世间。谪仙名籍在，何不重来还。
唐生将卜筑桃花坞谋家无赀贻书见让寄此解嘲
徐祯卿（明代）

予昔攀白日，虹霓干紫庭。
浮沉帝座侧，无人知岁星。
侧待公车无所欢，聊骑天马出长安。
南下苍江浮七泽，还携谢客弄波澜。
青倪中开秀庐岳，瀑布洒入千峰寒。
冥冥仙气贯南斗，直欲凌身烧大丹。
回裾西拂巫山浦，浩荡欢心间云雨。
归来欲奏楚王书，汉主上林方好武。
黄金不遇心自吁，白璧无媒翻见侮。
昨日结交燕少年，酣歌击筑市中眠。
正逢天子失颜色，夺俸经时无酒钱。
入门百结鹔鹴尽，笑立文君明镜前。
却思旧日高阳侣，黄公酒垆何处边。
天下绨袍谁不怜，郄卿未具山中橐，何人为买剡溪田。
唐伯虎，真侠客。
十年与尔青云交，倾心置腹无所惜。
击我剑，拂君缨。
请歌《鹦鹉篇》，为奏朱丝绳。
胡为扰扰苍蝇之恶声？我今蹭蹬尚如此，嗟尔悠悠世上名
。
和黄朝请 其一
王洋（宋代）

谋身学业愧渊云，急退还惭谷口真。可是有生同冗长，真成无补费精神。

抽簪早觉宏图远，侧席时闻妙语新。共道徵君似颜子，升堂今日见诗人。
卓文君寄远
黄之隽（清代）

灵禽有良匹，邕邕叶和鸣。奈何拚飞去，忽然弃平生。

凤鸟不变音，君子不变心。故人恩爱重，夙昔念同衾。

明月在天上，流水在地下。秦蜀路非遥，人心自相阻。

春风桃李花，绿叶对青枝。愿为岁寒友，偕老何不宜？
送佛照光老赴径山
陆游（宋代）

大觉住育王，拗折拄杖强到底；佛照住育王，挑得钵囊随诏起。
从来宗门话，只要句不死。
说同说异庵外人，若是吾宗宁有此？日日风雨今日晴，万里春光入帝城；传宣江上走中使，开堂座下罗公卿。
御香霭霭云共布，法音浩浩潮收声。
报恩一句作麽道？常遣山林见太平。
句
韩宗彦（宋代）

凝峰画旛转，交锻彩支繁。
无梦令·一避无涯火院
马钰（金朝）

一避无涯火院。二避利名萦绊。三避敬钦频，自是田分三段。堪看。堪看。金玉结成光灿。
生朝觞客即席用韵
赵必象（宋代）

西风吹客浮仙槎，万斛诗香散幽遐。
琼裾翠裳佩九霞，赐我羔酒龙团茶。
剪锦飞落山人家，黄绢幼妇无以加。
衰贱何足辱齿牙，相看白发羞黄花。
西山薇蕨东陵瓜，前村烟雨黄犊车。
共嚼秋芳咀春华，茅斋饮尽邻可赊。
子瞻惠双刀
苏辙（宋代）

彭城一双刀，黄金错刀镮。
脊如双引绳，色如青琅玕。
开匣飞电落，入手清霜寒。
引之置膝上，凛然愁肺肝。
我衰气力微，览镜毛发斑。
誓将斩鲸鲵，静此沧海澜。
又欲戳犀兕，永息行路难。
有志竟不従，抚刀但长叹。
投刀泪如霰，北斗空阑干。
归来刈蓬蒿，锄田植芳兰。
惜刀不忍用，用亦非所便。
弃置尘土中，坐使锋刃刓。
床头夜生光，知有蛟龙蟠。
惭君赠我意，时取一磨看。
初食笋蕨
杨万里（宋代）

庖凤烹龙世浪传，猩唇熊掌我无缘。
只逢笋蕨杯盘日，便是山林富贵天。
稚子玉肤新脱锦，小儿紫臂未开拳。
只嫌岭外无珍馔，一味春蔬不直钱。
题翠微深处为杰斗南上人作
王绅（宋代）

心閒境自清，境清神愈适。是以旷达姿，遐踪寄幽僻。

方外有名旷，峰峦翠如积。其中窅且冥，辽辽尘俗隔。

高人海上来，阎浮遍游历。蚤岁悟三空，冥栖缚禅寂。

杖藜入空青，斗室生虚白。人我久己忘，门罗点头石。

雨过寒袭人，云收山在席。孰谓西土遥，於焉真净域。
送车定夫赴莱芜簿
贝琼（元代）

空青丹砂世所奇，乌喙昌阳亦皆用。赤城车子玉峰孙，年过四十犹未贡。

南宫昨日献文词，百族纷纷见孤凤。一官初试莱芜邑，古人今人差伯仲。

釜中有鱼晨不爨，案上无萤夜犹诵。尚思论道程朱后，玉峰先生最该综。

一编大学正全书，子后传之四方共。平生河神齑百瓮，岂望为郎食官俸。

迢迢北上不可迟，十月黄河雪先冻。老夫买酒无一钱，作诗直比琅玕送。
谒金门
陈克（宋代）

罗帐薄。缥缈绮疏飞阁。红地团花金解络。香囊垂四角。

尽日春风帘幕。谁见绿屏纤弱。云压枕函钗自落。无端春梦恶。
杏花天 杏花
高濂（明代）

抹红匀粉墙头面。轻烟混、垂杨金线。半落半开春眷恋。

掩映青旗村店。透韶光、初番娇颤。看上苑、酒酣芳宴。

不禁风剪剪，雨带花飞一片。
送汤希说北上
谢承举（明代）

夜潮涌山绿江涨，饱风锦帆破春浪。青萍插腰书满挑，南国王孙初北上。

白玉楼高仰莫攀，黄金台高屹相向。台前三月桃花多，绕台酒旗招客过。

柳下紫骝衔蹀躞，花里翠眉张绮罗。今朝檀槽作胡语，明日斑管吹吴歌。
太常引 以上四首见困学齐杂录
刘云震（元代）

耽耽九虎隔重关。到天上，却空还。回首谢尘寰。问今日、谁人姓韩。瓜田蔬圃，竹溪松径，何地不堪闲。且莫问长安。比蜀都、原来更难。
寄大义陈野航 其一
林景清（明代）

明月光洄水底天，野航常傍荻花前。山翁吟罢如泥醉，一枕江风自在眠。
北湖暮春十首 其九
周紫芝（宋代）

落絮天慵草渐匀，最迟红药又成尘。苦无黄鸟能歌舞，连日春阴闷杀人。
挽□□
杜范（宋代）

韬光自古常难见，友道于今幸可论。
勋业但看江左相，才名已识下邽门。
壮哉兰若当时志，已矣云山此日原。
到底百年同一梦，山林钟鼎尚何言。
次韵答陈仲思
邓深（宋代）

吟君诗罢不成欢，尚阻青灯话岁寒。
亦欲分尝竹窗碧，少须春后荐春盘。
汉口
蒋本璋（清代）

江汉交流处，寒潮泻碧空。鼋鼍骄跋浪，雁鹜饱乘风。

远树含烟绿，危樯挂日红。一声长笛晚，岚气正濛濛。
偈颂一百三十六首 其一一六
释惟一（宋代）

一年十二月，是腊月年尾。腊月三十日，过了三之二。

雪峰昼里夜里，波波挈挈，手不释杓，脚不离地，理会甚底。
颂一首
释道颜（宋代）

唤似一物非他物，天上天下出还没。
道是无来常现前，道是有来寻不得。
说有说无俱妄想，长安大道平如掌。
昨夜清寒惊觉时，手爪元来会抓痒。
偈颂一百零九首
释可湘（宋代）

凌霄队里，昔曾合火分贓。
小朵峰前，善贾不停死货。
横身那畔，鹘眼迷踪。
归根深得旨，落叶舞西内。
喜入杉岭
李吕（宋代）

行尽山岭头，欢喜入乡关。
忆昨冒雨去，寒涩亦多端。
处登粮纲船，出入狗窦宽。
水涨泊无岸，水落浅凑滩。
直待负水顺，摇舻离江湾。
虺蜴微细物，托龙逞神奸。
篙工精祷罢，顷刻过千山。
脱或涉不契，风波生坐间。
窜身輙拘滞，伍咐仍比顽。
疑虑狐小润滑，进退羊独藩。
仅得黄义叟，可与话岁寒。
论文消永日，长歌当夜阑。
传闻白水发，川途阻瀰漫。
余益动归心，掉首辞弯跧。
怅怀陶靖节，不肯效一官。
况为太仓鼠，蚕食殊未安。
肩舆走泥涂，仆夫愁险艰。
附舟计已左，且复行路难。
见向恨不早，兴尽而知还。
明朝得善达，那假生羽翰。
稚子争候门，细君卷帘看。
真乐未渠央，茅檐共团圞。
尚论数千岁，窥管才一斑。
稍定理残编，补缀令可观。
尚友天下士，博约加雕鑽。
游谈若无味，素手空厚颜。
度事通神明，至理吾岂悭。
设有无父国，而后不可干。
赠王翁野极
严嵩（明代）

方袍鹤氅白纶巾，来往人间作至人。借问碧桃今几发，东风一百九回春。

海上灵山那可寻，人间至药几时成。翁能授我长生诀，便欲相随隐姓名。
山居四景 其三 岭云
李纲（宋代）

玉洁烟轻一片深，飘然出岫本无心。孤飞远映碧天去，也解重来为作霖。
和橙斋种菜诗 其一
引履祥（清代）

处世无如用拙尊，闲庭读《易》虱初扪。五更清梦回来稳，汲水朝畦咬菜根。
寄怀茜川基古石二首北山翁也
吕诚（元代）

身閒无事且婆娑，转眼流年一掷梭。牢落诗怀三月过，颠狂风信五更多。

潮来海市鱼论斗，柳暗江林鸟弄歌。颇讶寥寥无信使，题诗为问近如何？
赞驿亭壁墨龙
黄均瑞（宋代）

一鼓春雷起九渊，风云万里会中天。
墨池付与无多水，去作人间大有年。
闻行简恩赐章服，喜成长句寄之
白居易（唐代）

吾年五十加朝散，尔亦今年赐服章。齿发恰同知命岁，

官衔俱是客曹郎。荣传锦帐花联萼，彩动绫袍雁趁行。

大抵著绯宜老大，莫嫌秋鬓数茎霜。
暮春雨中阮亭先生招同诸公集善果寺得曲字
吴雯（清代）

古寺城西隅，寺路直还曲。幽人此来往，渐与山僧熟。

煮茗石幢此，石鼎轻烟覆。一花余春荣，众阴长夏绿。

松深鹤唳静，竹动鸟飞速。人在一世间，光景如转烛。

宇宙旷无垠，何为自刺促。胜侣欣招邀，佳时值休沐。

名香风过院，仙梵雨垂屋。向晚孤霞明，白云傍檐宿。

苍苍林月上，世界明金粟。归途重回首，遥山寄遐瞩。
闻西征中路官军消息
区大相（明代）

东方血光明组练，中路官军殊死战。马兵先溃步兵乱，四五十里横尸遍。

将领几人虽幸免，尔纵生还有何面。吾闻定远昔策勋，三十六人横塞云。

岂有十万貔貅士，不能一剪鲸鲵群。成功必更需名将，失道宜先斩败军。
东林废院和韵
华时亨（明代）

仿佛当年曳杖翁，白云来往有无中。月明闲照兴亡迹，都付渔樵一笛风。
九月九 其六
徐积（宋代）

不是妻孥须入山，著书未得片时閒。琴逢嵇叔难施手，啸比孙登合腼颜。

几日偃旗兼卧鼓，今朝延敌又开关。我师欲遁无归路，严垒如云试一攀。
又四閒 其三
何梦桂（宋代）

世间万事不如山，输与山中事事閒。薇菜藤羹南烛饭，落花涧底弄潺湲。
送猿翟伯寿
张孝祥（宋代）

万里归来无苜蓿，扁舟共载两猿君。今日送君向何处，黄鹤山中多白云。
白石山
叶原贺（宋代）

云梯连石磴，香树锁松关。
林壑疑无路，神仙别有山。
颂古五十七首
释道昌（宋代）

法身说法，肉眼看物。
大智如愚，大辩如讷。
拈起簸箕别处舂，推出枕子露眼床，
剑忍上事放毫光。
采莲归
李龏（金朝）

采莲女，采莲归。落日晴江里，莲舟渐觉稀。莲茎有刺不成折，争弄莲花水湿衣。

白练束腰袖半卷，不语低鬟幽思远。碧玉搔头落水中，粉痕零落愁红浅。
玉簪花和希纯 其五
刘跂（宋代）

孤洁偏因霜露成，春花无数不知名。秖应新沐弹冠客，要尔相宜一倍清。
归牧相访示所作诗赋篇予与其兄子纬还往颇熟
刘敞（宋代）

曰予谢宾客，久与时世疏。何忽衡门下，见枉使君车。

彤旆映落日，腰间有悬鱼。抵掌若平生，论文及空虚。

昔与君犹子，结交幸通书。往还苦不早，相见情有馀。

置我二阮间，远惭德不如。强来束带起，投谒寻君庐。
将至崇德风雷交作大雨如注
郭之奇（明代）

殷其雷，在南山侧，熌烁崩腾来自北。须臾野隘平川迷，片片敲蓬何孔亟。

奔流走岸跃鱼龙，澎湃吞舟欲断纆。舟子招招奈若何，鲛人泣夜疑昏黑。

声聚鬼神若有闻，势落高深未许息。孤舟有客正徘徊，闭窗独坐敛颜色。

飞光拂眼悟空华，万点披襟去烦臆。云风不变岂称奇，天地争回畴堪测。

我有文心寄橐籥，溟涬未穿那可匿。愿假扶摇上碧霄，且倩滂沱濡砚墨。
夏日湖上寄太白长老
释智圆（宋代）

风撼芙蕖入座香，水轩闲坐趣何长。
相怀不是人间景，隔岸归禽噪晚凉。
句 其三
田亘（宋代）

巡檐一笑屑琼瑰。
东坡生日聚饮 其二
郑孝胥（清代）

边头白酒香尤烈，塞上盆梅瘦不花。玉宇琼楼更休问，且看霜月满龙沙。
颂古十首
释慧空（宋代）

一箭射落天边雁，千人万人著眼看。
不知此箭自何来，湖南长老何曾见。
送周必明北上
陈深（宋代）

天寒霜霰繁，岁晏日月驶。周子何仓皇，孤征诣燕蓟。

寥寥抱遗何，皦皦蓄幽志。青云既交荐，白首期一试。

苍松多劲枝，老鹤负奇气。扶摇信可抟，高冥不难致。

泮林日彫疏，子衿气沦替。侧伫典型人，复理俎豆事。

明年候薰风，矫首江南澨。愿偕鲁诸生，敬揽叔孙袂。
送王祕丞赴阙
魏野（宋代）

诏下儒中选将臣，众推何处避君恩。
图书官职人间美，斧钺威君阃外尊。
兰省交朋迎适愿，棠郊寒士送销魂。
功成佇听居藩翰，肯忆渔樵在水村。
秋吟二首 其一
黄庚（元代）

晓径支筇步屧迟，西风吹露湿秋衣。举头凝望青山外，万里江天一雁飞。
杂歌谣辞。黄昙子歌
温庭筠（唐代）

参差绿蒲短，摇艳云塘满。红潋荡融融，莺翁鸂鶒暖。

萋芊小城路，马上修蛾懒。罗衫褭向风，点粉金鹂卵。
过李膺墓同曼叔作
韩维（宋代）

汉衰奄寺炽，威柄敢专有。
桓桓李司隶，誓夺还君手。
登门盛贤俊，破柱发奸丑。
身虽以此亡，慕者犹恐后。
我行襄之野，把酹孤冢右。
精诚有相激，泪落入卮酒。
剖心死亦仁，灭顶过何咎。
大雅称明哲，于君岂其谬。
登陶公壮哉亭
陈献章（明代）

新亭开石窟，远势借昆崙。天地双眸迥，沧溟一口吞。

公来席不暖，士死庙长存。忆昔干戈际，南征万马奔。
和题稽古轩
宇文虚中（宋代）

堆架缣缃粲蔀居，眼前长物埽无馀。避嚣肯要邻人卜，论友先无上世书。

汲古不须忧绠短，随波聊复任舟虚。勿欺文室才容膝，六合神游有日车。
元夕
苏籀（宋代）

瑠璃万宝通明殿，珠翠千层罨画楼。
匝地薰天月灯影，撼山填郭蚁蜂稠。
浚都平昔金鳌峙，雍幕寻常锦幰游。
今岁山城索朋侣，屠门酒醖夥酣讴。
赠张君玉
于石（宋代）

闭门十日雨，萧然抱孤琴。
之子从何来，踏雨叩我门。
对床话达晓，山窗耿青灯。
挽衣不可留，何以赠子行。
问子此何时，眯目凄黄尘。
四海非不宽，可语今几人。
潇潇风雨中，奔走欲何营。
愿子重自爱，堂有白发亲。
同袁高使君送李判官使回
皎然（唐代）

庾公欢此别，路远意犹赊。为出塘边柳，荣归府中花。

驰阳照古堞，遥思凝寒笳。延步下前渚，溯觞流浅沙。

湖光引行色，轻舸傍残霞。
九日巴丘杨公台上宴集
张继（唐代）

凄凄霜日上高台，水国秋凉客思哀。万叠银山寒浪起，

一行斜字早鸿来。谁家捣练孤城暮，何处题衣远信回。

江汉路长身不定，菊花三笑旅怀开。
送族甥游学临安
李弥逊（宋代）

薰风未放槐花黄，举子技痒撩枯肠。
短衾不眠中夜起，鸡鸣刷羽摩参商。
山行未尽趁落日，夜榜欲去惊鸣榔。
男儿胸中小天下，大笑鉴室分馀光。
君今怀璧自荐达，笔端娓娓陈虞唐。
朝时三面网英俊，平地一日看腾骧。
青钱淡墨何足慕，阔步真入鸳雏行。
归悬金印大如斗，里官负弩驱旗枪。
向来弦歌久未效，即遣土气俱轩昂。
吾衰不能效荦确，尚能杖履携壶浆。
观校猎，上淮西相公
刘长卿（唐代）

龙骧校猎邵陵东，野火初烧楚泽空。师事黄公千战后，

身骑白马万人中。笳随晚吹吟边草，箭没寒云落塞鸿。

三十拥旄谁不羡，周郎少小立奇功。
翡翠岩
赵嘏（唐代）

芙蓉幕里千场醉，翡翠岩前半日闲。

惆怅晋朝人不到，谢公抛力上东山。
赠象环
陈植（宋代）

销整新阶绕郡城，知师才智善经营。
为怜世路多倾侧，故使行人尽坦平。
一府轮蹄还往便，千门箕帚扫除清。
乐游桥上红尘接，未免区区事送迎。
次韵衡山徐监酒同考府学试八首
项安世（宋代）

烛灺灯枯夜漏残，眼眵腰白吻声乾。
上床一觉江南梦，放艇高歌七里滩。
唐铙歌鼓吹曲十二篇·梁之余，保荆衡巴巫，
柳宗元（唐代）

苞枿矣i，惟恨之蟠。弥巴蔽荆，负南极以安。
曰我旧梁氏，缉绥负难。江汉之阻，都邑固以完。圣人作，
神武用。有臣勇智，奋不以众。投迹死地，谋猷纵。
化敌为家，虑则中。浩浩海裔，不威而同。系缧降王。
定厥功。澶漫万里，宣唐风。蛮夷九译，咸来从。
凯旋金奏，象形容。震赫万国，罔不龚。
代为其亲寿
李曾伯（宋代）

两星相比映文昌，戏彩蹁跹戟卫香。
鬓底公因民事白，眉边人卜诏书黄。
五千文字为家计，百万阴功即寿乡。
要学元和同九老，未夸耆旧传襄阳。
汉铙歌十八曲 其五 翁离
王世贞（明代）

拥离趾中，筑宫其颠。高天无风自寒，念欲移彼岩壑之间。

何用自筑宫，杞梓楩楠，豫章富奇材。宁不知蕙与兰，芬且芳，将固焉哉。
题韩溪
刘泾（宋代）

豪杰相从意气中，怜才倾倒独萧公。后来可是无奇客，东阁投名尚不通。
和仲明举幽居
郭印（宋代）

薄游心已倦，幽筑兴何长。
夜雨千畦菊，春风五亩桑。
鸡豚还自乐，人我亦相忘。
黄卷皆吾友，何忧日面墙。
木兰花慢 其一 苏堤春晓
杨玉衔（清代）

恨东风料峭，残红扫，扑珠帘。正十里菰蒲，六桥杨柳，画出晴烟。

窥园。董惟旧事，逗春心、破例罢芸签。招我黄鹂三请，薰人芳草堪眠。

眉奁。黛点螺鲜。欣薄霁，惜暄妍。早预约邻娃，踏青斗草，谢却云轩。

延缘。鞦韆罢戏，整钗环、又上里湖船。拾翠归歌缓缓，解酲病忘恹恹。
暮春怀诃林旧隐
梁岳（明代）

伊昔还山时，结庐依古寺。绕砌植松篁，环轩披薜荔。

春色入虞园，四顾罗苍翠。石池湛碧空，水暖游鳞戏。

闭户谢嚣尘，逍遥忘俗虑。颇谐静者心，稍适幽栖志。

一朝谒承明，射策不得意。薄宦系微躯，欲返焉能至。

新恩讵易酬，旧业忽如弃。伫想春风深，落花应满地。
和孙端叟寺丞农具十五首其一田庐
梅尧臣（宋代）

结庐野田中，其高足以觇。
坐卧劣自容，巢栖未尝厌。
但能风雨蔽，何惜茅蓬苫。
终当收刈毕，寂寞惭山店。
赠台倅徐太博
释长吉（宋代）

琼树耸芳蕤，灵根植仙圃。懿哲蕴英才，妙岁冲云路。

曲台峻清秩，峨冠凛奇趣。霞城倅郡条，惠爱春荣布。

心陂万顷澄，群物欣翔鹭。浮云摈繁虑，虚舟游太素。

庾楼明月情，谢塘春草句。沙鸟下琴轩，江风起厅树。

颙昂出俗操，益为时贤慕。异日柏梁游，渊云让孤步。
建城道中
吕本中（宋代）

建城南路入袁州，怪石纵横水乱流。尽日衣冠在图画，百年心迹付林丘。

中原未作重归计，胡马能令此地忧。浪迹江湖亦吾分，运筹帷幄有留侯。
兴亡吟
邵雍（宋代）

曹刘孙三人，兴国体相惟。
虽然小有才，何复语命世。
九月八日赋二种芙蓉二首 其二 转观芙蓉
蒲道源（元代）

露凉风冷见温柔，谁挽春还九月秋。午醉未醒全带艳，晨妆初罢尚含羞。

未甘白纻居寒素，也著绯衣入品流。若信牡丹南面贵，此花应是合封侯。
述九颂·耀德
程公许（宋代）

郊见帝兮琮璜，瑟彼瓒兮流斯黄。
物有专兮灵粹，宁糅杂兮寻黄。
懿君子兮毓协，可蠡测兮蕴藏。
禀堪舆兮间气，学远绍兮皇王。
探坠绪兮邹鱼，集皋夔兮众芳。
俗萲萲兮要燕，纷佩兮兰纕。
众襜兮治服，烂余裳兮织襄。
石渠兮紫橐，斗枢兮万阁。
持众美兮康国。世惛惛兮莫吾与，
矫兹媚兮私处。畦於闾兮珣琪，
艺琼蔬兮玄圃。暖晴旭兮养和，
霏瑞雾兮来下。苟质兮莫亏，
犹可遗兮远者。及义鞭兮未晏，
导帝这兮轨路。
与谢汝申饮北山周纪山堂石洞老师在焉
庄昶（明代）

千峰但只许平生，方竹才圆拄杖成。礼到村翁纯傍古，酒同僧饮亦忘形。

溪边鸟共天机语，担上梅挑太极行。安得可人徐与谢，暮春来共浴沂情。
和深父学士
彭汝砺（宋代）

故人气分比松筠，凌雨霜风转更新。暇日莫辞三斗酒，浮云便更百年身。

今来古往祇如此，弟唱兄酬莫厌频。雪霁拥炉须酩酊，月明分手更逡巡。
同孙季蕃游净居诸庵
刘克庄（宋代）

舍俗依空事梵王，韶颜寂寂度年芳。
门前草色迷行径，院里花阴接步廊。
弓样展来靴尚窄，黛痕剃出顶应凉。
当时若使窥鸾镜，一步何因出洞房。
杂曲歌辞 于阗采花
李白（唐代）

于阗采花人，自言花相似。明妃一朝西入胡，胡中美女多羞死。

乃知汉地多名姝，胡中无花可方比。丹青能令丑者妍，无盐翻在深宫里。

自古妒蛾眉，胡沙埋皓齿。
伤春
朱淑真（宋代）

览镜惊容却自嫌，逢春长是病厌厌。
吹花弄粉新来懒，惹恨供愁近日添。
生怕子规声到耳，苦羞双燕语穿帘。
眉头眼底无他事，须信离情一味严。
至饶州寻陶十七不在寄赠
刘长卿（唐代）

谪宦投东道，逢君已北辕。孤蓬向何处，五柳不开门。

去国空回首，怀贤欲诉冤。梅枝横岭峤，竹路过湘源。

月下高秋雁，天南独夜猿。离心与流水，万里共朝昏。
李白
徐钧（宋代）

风骨神仙籍里人，诗狂酒圣且平生。
开元一遇成何事，留得千秋万古名。
杂感
陆游（宋代）

古言忍字似而非，独有痴顽二字奇。
此是龟堂安乐法，大书铭座更何疑。
长安道中早行
张泌（唐代）

客离孤馆一灯残，牢落星河欲曙天。
鸡唱未沈函谷月，雁声新度灞陵烟。
浮生已悟庄周蝶，壮志仍输祖逖鞭。
何事悠悠策羸马，此中辛苦过流年。
越问 其十三 舜禹
孙因（宋代）

帝舜生于姚丘兮，地近夷而居东。母握登感天瑞兮，漾祥光于大虹。

历山其所耕稼兮，陶渔皆有遗迹。二女降于妫汭兮，百官备而景从。

大禹巡于釜山兮，会群臣而计功。执玉帛者万国兮，戮后至之防风。

托菲饮以名泉兮，凿了溪而宅土。发金简于石匮兮，藏秘图于山中。

望邑名夫虞姚兮，山灵护夫禹穴。俨庙貌于千古兮，遗化被于无穷。

繄帝王之所在兮，宜风俗之近古。习孝悌与勤俭兮，亦好逊而上忠。

客曰于戏大哉兮，又何可以比隆。然有为者亦若是兮，岂无与舜禹之事同。
春日书怀
释元肇（宋代）

静倚晴窗笑此生，出游归隐两无成。故园小作三春梦，倦翼长垂万里情。

庭树欲红闻鸟闹，郊原新绿见人耕。湖山旧友如相问，只向梅花说姓名。
浣溪沙（野色轩看玉色木犀）
韩淲（宋代）

月角珠庭映伏犀。扶摇当上凤凰池。广寒曾折最高枝。

壮志还同诸葛膝，清名还似紫芝眉。梅花春寿酒行迟。
偶成
袁宏道（明代）

尘世无暇日，孤馆有馀情。黄金铸知己，青编列友生。

事佛心难定，学仙道不成。去去双田下，兄弟事耦耕。
登望阙台
赵抃（宋代）

江外三千里，城头百尺台。神都瞻宝阙，星斗切瑶魁。

风阔春襟快，云披晓月开。山川增气象，栏槛出尘埃。

天际横归雁，林梢露出槐。喜逢冠盖客，半是日边来。
偈颂一百四十二首 其一○九
释广闻（宋代）

相逢不拈出，犹是东山左边底。举意便知有，又是方庵外边事。

南山快便难逢，声东击西。持方入圆，贵要诸人知有。

一点成龙两处全，何如兄弟添十字。
乙巳暮春初六日晚对新月
汪莘（宋代）

春来风雨耿黄昏，初见青青月一痕。
忆自消魂南浦后，不禁描出向前村。
伤旱
唐秩（明代）

龙懒谁鞭得，端妍肯借津。讼风文自巧，投魃话非真。

火稻熟翻白，山花瘦更颦。银河无限水，一滴不分人。
登书楼有感和秋思韵
钱默（宋代）

坐拥遗衾百尺楼，湘帘高卷不胜秋。
半窗凉月三更梦，一枕凄风万斛愁。
清平乐 题碧梧苍石图 珊瑚网名书题跋卷八
卫德嘉（元代）

彩云飞断。愁思茫无岸。落日平芜烟水漫。又见去年归雁。琵琶旧曲难成。风流谁复如卿。满耳碧梧秋雨，浔阳江上哀声。
忆江南词三首
白居易（唐代）

江南好，风景旧曾谙。日出江花红胜火，春来江水绿如蓝。能不忆江南？

江南忆，最忆是杭州。山寺月中寻桂子，郡亭枕上看潮头。何日更重游？

江南忆，其次忆吴宫。吴酒一杯春竹叶，吴娃双舞醉芙蓉。早晚复相逢？
病中上钱尚父
罗隐（唐代）

左脚方行右臂挛，每惭名迹污宾筵。纵饶吴土容衰病，

争奈燕台费料钱。藜杖已干难更把，竹舆虽在不堪悬。

深恩重德无言处，回首浮生泪泫然。
和颜长官百咏·城市
朱继芳（宋代）

身游城市发将华，眼见人情似槿花。
惟有梁间双燕子，不嫌贫巷主人家。
素斋于君实赋别兼简方岩侍郎
释居简（宋代）

诸公皆青云，一士独苦心。怀哉英雄泪，亦复长满襟。

乡来梁楚声，不贵双南金。九仞横界墙，馀子不敢侵。

两鬓吹黄尘，倦翮投晚林。渺观酒勍敌，袖手妒病瘖。

元龙异姓兄，老凤仪韶音。秋窗坐欲曙，晓灯挑不禁。

鸰原思寥寥，雁影云沉沉。东观可纵观，北斗当满斟。

虽无广文毡，亦有丞相衾。好邻买道南，逸兴追山阴。

唤起方岩翁，共作商岩霖。
国清寺
叶清臣（宋代）

绀宇初成国已清，千灵慈护属仁明。
山僧了得真空观，好续炉薰傲太平。
和临湘奉议孙敷山归田十咏 其二
徐经孙（宋代）

尚记千官拱帝尧，日随环佩早趋朝。螭坳毡下从容际，咫尺天颜未觉遥。
小楼连苑 食新栗作
彭孙贻（明代）

秋园白露初肥，家家拾紫登山麓。金风小罅，吴霜乍点，嫩黄才足。

未出瑶房，暗惊纤手，颦眉刺触。喜合欢腰细，于中微束，称鸳鸯比肩名目。

作意春尖笑剥，褪中衣、软温涩缩。漫投欢袖，可堪君口，情甜意熟。

度脆饴唇，回甘犀齿，秋魁冠玉。耻雕盘荐饰，红笺私裹，寄缄重复。
怀寄寇元弼王文举十首 其二 过碧芦轩
贺铸（宋代）

东轩美风月，诗酒伴欢呼。昨日墙阴过，依依见碧芦。
蒋颖叔生日
慕容彦逢（宋代）

宗派源流远，家声竹帛垂。灵晖钟岳渎，吉梦袭熊罴。

夙擅乡评美，寻膺国士知。文章追往哲，学识判群疑。

试若穿杨叶，科如摘颔髭。绣衣趋观阙，霜简照轩墀。

谏拂龙鳞逆，身探虎穴危。忠猷耸鸳鹭，直气慑狐狸。

要路淹风鹢，丹心比日葵。使台专漕挽，帅阃肃边陲。

久郁公台望，初还辇毂时。缿筒争讼息，囊櫜寇攘衰。

莲炬惊宵漏，花砖候晓曦。暂分方面寄，复演禁林词。

廊庙先图任，枢衡遂倚毗。雍容承昼接，密勿奉畴咨。

已冠中枢府，犹虚百斛姿。两轓将画鹿，五总旧名龟。

儒效流弦吹，王功镂鼎彝。更增箕翼寿，馀庆在庭芝。
予去杭十六年而复来留二年而去平生自觉出处老少粗似乐天虽才名相远而安分寡求亦庶几焉三月六日
苏轼（宋代）

当年衫鬓两青青，强说重临慰别情。
衰发只今无可白，故应相别话来生。

出处依稀似乐天，敢将衰朽较前贤。
便従洛社休官去，犹有闲居二十年。

在郡依前六百日，山中不记几回来。
还将天竺一峰去，欲把云根到处栽。
丙子夏卧病汗后有作
赵元（金朝）

枯肠得水若通灵，涣汗周身一雨零。行客筋骸困方歇，醉人心骨唤初醒。

病蝉移梦入新壳，老鹤息神梳旧翎。乞得残骸对儿女，不愁无粟贮陶瓶。
虞美人 盛季莹太守景璿寄赠屈翁山先生象、粤东三家词钞、焦山志、魂粤庐余两集，用饮水词韵作答
陈步墀（清代）

梧桐叶落秋风冷。盼断鱼鸿影。忽看图籍到金樽。知是多情楼上照霞人。

相逢曾泛葡萄酒。别去频回首。屋梁怀月尚无眠。安得长为三柳拜君前。
东屯分韵得大字
项安世（宋代）

诗翁骨成尘，巴子地如芥。驱车藤刺乱，跋马山石隘。

景因名自藤，物以人故大。客来不一到，百岁负清债。

遂令东屯游，永作一生快。君看黄冈头，屋破古井坏。

恃有东坡翁，过者不敢拜。谅知万物灵，山水蒙芘赖。

男儿勿自贬，著意尘土外。
何村八景 其一 渡头渔唱
吴琏（明代）

来往人喧古渡头，渔翁摇漾荡扁舟。丁当几韵榔初响，欸乃数声歌未休。

欢酌瓦瓶蓬月夜，醉吹横笛海天秋。相逢相问渔樵外，更有谁闲似白鸥。
梅花喜神谱·欲谢一十六枝
宋伯仁（宋代）

我臂不能固，捕蝉非所宜。
蝉琴声未怯，黄鸟窥高枝。
暗香疏影 自题淡月疏梅
顾太清（清代）

昏黄淡月。浸水边篱下，缟衣莹洁。仙骨珊珊，占断小园风景别。

认取朦胧影子，娴雅处、丰姿清绝。恍又是、水面低窥，窗外一枝瞥。

羞与众芳摇落，孤高竟不与、众芳争悦。冷淡生涯，冰玉精神，耐到东风时节。

巡檐写出罗浮稿，忍便共、凡花轻折。任横斜、素壁移灯，印上半林香雪。
癸丑十一月下旬温燠如春晦日忽大风作雪
陆游（宋代）

今年一冬晴日多，草木萌甲风气和。
百钱布被未议赎，老翁曝背儿行歌。
吾侪小人虑不远，积雪苦寒来岂晚？青天方行三足乌，不料黑云高高嵼。
明朝雪恶冻复饿，儿啼颊皴翁噤卧。
九重巍巍那得知，合门催班百官贺。
和周繇
温庭筠（唐代）

齐马驰千驷，卢姬逞十三。玳筵方喜睐，金勒自走参走覃。
堕珥情初洽，鸣鞭战未酣。神交花冉冉，眉语柳毵毵。
却略青鸾镜，翘翻翠凤篸。专城有佳对，宁肯顾春蚕。
偈颂一百零二首
释慧远（宋代）

徐六担板，我则不然。
初三十一，不用择日。
鼻子剔穿，眼睛突出。
撞者露柱，参学事毕。
晨起行园中
陆游（宋代）

老病厌嚣烦，晨兴步小园。
草深移旧路，竹茂失颓垣。
未暇从鱼乐，惟思与石言。
人家寻每得，拄杖印苔痕。
蜡梅
白玉蟾（宋代）

破苍如凝蜡，粘枝似滴酥。
恍疑菩萨面，初以粉金涂。
大江东去 扈跸渡河日，进呈御览
夏言（明代）

九曲黄河，毕竟是天上，人间何物。西出昆仑东到海，直走更无物壁。

喷薄三门，奔腾积石，浪卷巴山雪。长江万里，乾坤两派雄杰。

亲随大驾南巡，龙舟凤舸，白日中流发。夹岸旌旗围铁骑，照水甲光明灭。

俯仰中原，遥瞻岱岳，一缕青如发。壮观盛事，己亥嘉靖三月。
姜宣弹小胡笳引歌
佚名（唐代）

雷氏金徽琴，王君宝重轻千金。
三峡流中将得来，明窗拂席幽匣开。
朱弦宛转盘凤足，骤击数声风雨回。
哀笳慢指董家本，姜宣得之妙思忖。
泛徽胡雁咽萧萧，绕指辘轳圆衮衮。
吞恨含情乍轻激，故国关山心历历。
潺湲疑是舞鸊鹈，砉騞如闻发鸣镝。
流宫变徵渐幽咽，别鹤欲飞猿欲绝。
秋霜满树叶辞风，寒雏坠地乌啼血。
哀弦已罢春恨长，恨长何如怀我乡。
我乡安在长城窟，闻君肤奏心飘忽
何时窄袖短貂裘，胭脂山下弯明月。
自秦入蜀道中绝句三首 其二
尹焞（宋代）

晓来雨过槐阴润，午霁风摇麦浪寒。自愧此身徒扰扰，未知何处可偷安。
漳州白莲僧宗要见遗纸扇每扇各书一首
蔡襄（宋代）

老去将携只要轻，况临炎暑绕风清。
儿童爱把承帘溜，未识山家质素情。
小雨
周以丰（清代）

明灭初阳细不胜，濛濛渐破午烟蒸。洒花有色知春暖，润野无声兆岁登。

平远江山俱入画，深沈楼阁已宜镫。忘情未得《吴娘曲》，祇恐间愁触又增。
送吴兴太守行十绝句 其十
刘一止（宋代）

且尽离筵酒一杯，贵臣宁许我重陪。他时翊赞升平事，赋与林下歌康哉。
隐几
葛绍体（宋代）

分明归去赤城东，依约醒来客梦中。
人静灯昏卷书坐，一窗明月一帘风。
题董北苑秋江待渡图歌为汪大椿赋
张宇初（明代）

山幽幽，水悠悠，乔林落落依崇丘。夕阳在地凫鹥散，二三归客呼行舟。

清霜被野晚风急，白露带袂寒江流。蒹葭远渚飘叶赤，浦溆荒桥乱山碧。

回汀迷岸几渔家，霁月遥天两飞翼。古来画法惟荆关，北苑犹推李郭间。

不妆巧趣合天造，云烟澹漠江南山。汪子才华出群骥，文墨有成探画意。

珍藏此幅动十年，肆笔鲛绡每丰势。愧我少年游越吴，壶仙泼墨倾金壶。

风潮雨濑盈尺素，易画稍窥龙马图。久遗毫墨藉云卧，乔木重是青珊瑚。

云中山，天际水，昔欲壮游今倦矣。锦城春色绣围空，画阁晴光香雾洗。

湘水閒情兰蕙丛，剡溪逸兴林峦许。爱子芳年笑我衰，琴书满座娱清晖。

青云高步矫驰翮，焕耀家声光陆离。得失几何纷代谢，遗墨萧条动无价。

尘世驱驰待渡人，谷霭川霏竞高下。严滩钓艇一叶微，鲙鲈得味轻王霸。
欧阳伯和仲纯挽词二首 其二
苏辙（宋代）

仲氏气无前，为文思涌泉。飘然落笔地，时出疾邪篇。

杶干要经雪，骅骝行著鞭。凄凉悲故客，不及见华颠。
馆娃宫
李龏（金朝）

一夜娃宫有战尘，玉笄羞见苧萝春。浣纱前日东家女，莫信亡吴是妾身。
贫女吟二首
褚伯秀（宋代）

寂寞篷窗锁冷云，地炉纫补自阳春。
千金莫误朱门聘，不是穿珠插翠人。
挽通守陈帑院
王柏（宋代）

羌西屴之屹然兮，钟此奇才。
方世道之纬繣兮，弃骐骥而驾驽骀。
以一尉而诛二凶兮，定异言之喧豗。
炯此念而安民兮，皇恤乎身灾。
公论虽屡蚀兮，犹有时而复开。
开之何未久兮，而终不能遂公之壮怀。
诗书兮自适，优游兮力斋。
扶疾而告修善之训兮，俄怛焉而顺隤。
彼西屴之无情兮，忍璜佩之沈薶。
生於是死於是兮，湛一气之去来。
惟心无媿而气不馁之言兮，万古莫得而尘埃。
况有不朽之铭兮，表独立於崔嵬。
凿池觅金鲫四首 其四
唐桂芳（明代）

方塘十亩碧波深，分减盘飧育物心。闻道近来将数子，日光摇碎一团金。
杂咏下 聚萤斋
洪适（宋代）

广野萤如织，凉郊书好观。借光须继晷，莫遣案头乾。
将次相州
王安石（宋代）

青山如浪入漳州，铜雀台西八九丘。
蝼蚁往还空垄亩，骐驎埋没几春秋。
功名盖世知谁是，气力回天到此休。
何必地中余故物，魏公诸子分衣裘。
宿山寺思归
李端（唐代）

僧房秋雨歇，愁卧夜更深。欹枕闻鸿雁，回灯见竹林。

归萤入草尽，落月映窗沉。拭泪无人觉，长谣向壁阴。
宝鉴
宋庠（宋代）

宝鉴鸾沉影，仙軿凤翼辀。腰轻时待舞，眉细不藏愁。

洛馆迷罗袜，秦桑露桂钩。电微开笑靥，珠滑入歌喉。

百子宫池暮，千丝越网稠。生香徒辟恶，纤草未蠲忧。

烛短鸳鸯被，更阑翡翠帱。月寒喧药杵，海阔漾霞舟。

公子常逢燕，星姬镇问牛。彫胡容一荐，沟水自分流。
重过旧学山寺
文同（宋代）

当年读书处，古寺拥群峰。
不改岁寒色，可怜门外松。
有僧皆老大，待客转从容。
又下白云去，楼头敲暮钟。
韵庄时然徽州山下见梅三绝 其二
周紫芝（宋代）

雪后花开人未归，津亭谁共把寒杯。句中解道梅如雪，梦里可无人似梅。
光绪三十三年十二月乞病纪恩
梁鼎芬（清代）

多病光阴负罪身，天恩今许作闲人。堂堂千载蹉跎去，了了余生涕泪新。

草木力微安得疗，江湖心远更相亲。衰年那有酬知日，归种山田算一民。
重登科
杜牧（唐代）

星汉离宫月出轮，满街含笑绮罗春。
花前每被青蛾问，何事重来只一人。
访僧居
徐照（宋代）

客至无他事，房门不厌敲。
好山元带郭，损屋旋铺茅。
静砌生灵药，高林出远郊。
水禽冬不见，春暖渐营巢。
诉衷情
张抡（宋代）

闲中一盏瓮头春。养气又颐神。莫教大段沈醉，只好带微醺。

心自适，体还淳。乐吾真。此怀何似，兀兀陶陶，太古天民。
代人寄远　六言二首
杜牧（唐代）

河桥酒旆风软，候馆梅花雪娇。
宛陵楼上瞪目，我郎何处情饶？
宛领任垂蓬髻，丁香闲结春梢。
剩肯新年归否？江南绿草迢迢。
贺玉汝殿中御史
刘攽（宋代）

世许忠臣子，仍为宪府官。自宜棠棣萼，复正触邪冠。

霜肃台中棠，香馀省署兰。鹰鹯与秋劲，冰玉莹心寒。

去路邻霄汉，无人怨镆干。流传庙廊语，耸激壮夫肝。
同内阁张友衡张文光二公饮崔京山园亭
谢榛（明代）

锦石高于屋，名香霭若云。笙镛间清响，花草杂幽芬。

人醉瑶京酒，天成紫阁文。广除多皓月，改席坐宵分。
满江红（泛舟武夷，午炊仙游馆，次吕居仁韵）
留元刚（宋代）

风送清篙，沿流溯、武夷九曲。回首处，虹桥无复，幔亭遗屋。翠壁首屏临钓石，银河雪瀑飞寒玉。想当年、铁笛倚林吹，秋空绿。

褰荇带，支筇竹。披荷芰，餐椒菊。问丹崖碧岭，底堪重辱。青笈不妨娱老眼，乌靴未许污吾足。恰仙游，一枕梦醒来，胡麻熟。
花下闻莺
姚勉（宋代）

吹花不起午风轻，懒絮閒丝颺暖晴。
诗料满前收不尽，海棠花下又闻莺。
浣溪沙
吕胜己（宋代）

直系腰围鹤间霞。双垂项帕凤穿花。新妆全学内人家。

惠性芳心谁得似，饶嗔□恶也还他。只消凡事与饶些。
扇子诗
李石（宋代）

六月三伏猛火燃，卧龙无雨口生烟。
蜩蝉何事得美荫，聒聒不上高树颠。
九日范伯升惠诗连伯玉丈有和句皆道先公平昔登高事感而次韵 其一
韩淲（宋代）

诗来增我思亲念，愁对秋山气象高。糁糁黄花惊节物，东篱徒有鬓萧骚。
浙西道院并题双桧诗
陆文圭（元代）

黄堂曾著宰官身，彷第见时记不真。
图志虽存千载旧，栋梁安有百年新。
繁华开落无三日，双桧轮囷经几春。
应比首阳高节士，采薇不食为求仁。
浣溪沙（戏简宇文德和求相香）
张元干（宋代）

花气蒸浓古鼎烟。水沈春透露华鲜。心清无暇数龙涎。

乞与病夫僧帐座，不妨公子醉茵眠。普熏三界扫腥膻。
宁宗朝享三十五首 还位用《乾安》。
郊庙朝会歌辞（宋代）

在周之庭，设业设簴。酒醴惟醹，尔殽伊脯。帝觞毕勺，天步旋举。

丕显丕承，念兹皇祖。
句
鲁渊（元代）

九州文轨车书混，万里梯航玉帛齐。越裳翡翠供输少，辽海云航漕运通。

杜鹃山外家千里，姑恶声中泪两行。
门前观获
史善长（清代）

买田买近村，治圃治枕塘。枕塘易灌溉，近村便观望。

门前十余亩，双溪夹其旁。临轩一披襟，稻花微有香。

淅淅西人，垂穗日以黄。距秋尚半月，趁此日当阳。

招呼及疆以，钱缚一时忙，胡床但坐啸，嘉粒已登场。
谪仙吟赠赵道士
李群玉（唐代）

汗漫东游黄鹤雏，缙云仙子住清都。三元麟凤推高座，

六甲风雷閟小壶。日月暗资灵寿药，山河直拟化生符。

若为失意居蓬岛，鳌足尘飞桑树枯。
奉送达之秘郎还豫章亲庭
赵蕃（宋代）

吾友不藏善，相逢过所闻。
政兹欣再见，忽尔叹离群。
举子名场事，躬行对处勋。
相期在白首，勿漫蹑青云。
代同舍上郎中
许应龙（宋代）

册府方羊冠列仙，粉闱深处烂星躔。
黄扉已设屏风隔，会见丝纶下日边。
杏园芳
尹鹗（五代）

严妆嫩脸花明，教人见了关情。含羞举步越罗轻，称娉婷¤

终朝咫尺窥香阁，迢遥似隔层城。何时休遣梦相萦，

入云屏。
贫甚戏作绝句
陆游（宋代）

俸禄无余退即耕，市人指笑太清生。
从今惜取青鞋底，祗向云边水际行。
得老龙见和复呈
陈渊（宋代）

是渠白芽，聚为黑块。方讶墨坚，复如粉碎。生灭灭已，元非内外。

说性说形，又说一味。急点一杯，扶居士醉。
石鼓
刘克庄（宋代）

石鼓名天下，州庠画不如。
古祠犹汉旧，石刻半唐馀。
翠巘供凭几，寒江照读书。
恨余非楚产，来借一房居。
吟社递至诗卷足十四韵以答之为梅水村发也
赵必象（宋代）

无贽谒梅花，一诗我破戒。
春风如打勘，具有案卷在。
九诵 双庙
鲜于侁（宋代）

旄头光芒兮戎马驰，海水沸荡兮鲸鲵飞。烟尘蔽日兮杀气昏，金鼓轰天兮山岳奔。

小国不守兮大国颠倾，王侯戮辱兮蛇豕肆行。二公仗义兮捍贼睢阳，析骸易子兮并力小城。

势穷力殚兮外无救兵，亡身徇国兮宁屈虎狼。仰天视日兮气以扬扬，衣缨不绝兮貌如平生。

旅游驰驱兮历此旧都，致词双庙兮涕泗不收。惟忠与孝兮死义为尤，遭世扰扰兮适履其忧。

吁谋颠置兮边将怙功，尾大权移兮三镇握兵。忠贤在野兮谗邪肆意，女谒内用兮戚臣外圯。

纪纲日紊兮典刑日弛，胎祸阶乱兮谁执其咎。义士没身兮沈冤莫置，猗欤二公兮行人歔欷。
过老子庙
李隆基（唐代）

仙居怀圣德，灵庙肃神心。草合人踪断，尘浓鸟迹深。

流沙丹灶没，关路紫烟沉。独伤千载后，空馀松柏林。
在伯用沅陵韵见贻次韵
赵蕃（宋代）

一代数人君有传，九原可作我无缘。
颇思灯火亲余暇，却恨江湖枉过年。
载辱新诗为永好，绝知高义有哀怜。
官闲借问忙何事，日日经营作和篇。
喜迁莺
晁端礼（宋代）

清和时序。望桂影渐生，薰风微度。挺秀金芝，传芳玉叶，天上瑞麟重睹，竞爽谢庭兰玉，信美西EF63鸳鹭。庆门里，把丹枝争折，青云平步。

声誉。喧盛世，人咏少年，古锦囊中句。艺祖诸孙，宗王贤子，偏爱汝阳眉宇。画堂令辰称寿，愿与冈陵同固。更看取，继汧公勋业，东平茅土。
过大皋渡
杨万里（宋代）

隔岸横州十里青，黄牛无数放春晴。
船行非与牛相背，何事黄牛却倒行。
白莲
杨公远（宋代）

横塘清浅藕花开，绰约冰姿绝點埃。
雨过浑疑汤饼试，风生却點玉山颓。
未经太液承恩去，先向东林结社来。
铨次群芳须第一，妖红丽紫尽舆台。
游仙诗赠叶金吾犹龙
梁宪（明代）

少年喜游侠，中岁成老翁。慨然学长生，采药沧海东。

石床产朱学，朵朵如芙蓉。采归试烹炼，变化资无穷。

黄金为楼台，户牗皆玲珑。神丹一入口，颜貌如青童。

始知二气精，妙用有奇功。逍遥游八荒，凭虚匪御风。
依韵和鞠存
方孝标（清代）

此生何意有归舟，风雨江山涕泪收。蓬径特缘求仲扫，剡溪应泪戴逵留。

百年摇落甘三己，五岳踟蹰拟《四愁》。人世几回堪聚散，肯教离别易沧洲。
赠送李显之
方回（元代）

君居予昔至，古郓泰山隈。
钓地卢泉美，帆天钜野开。
霸思齐相竞，道感鲁儒培。
历世传微学，随时产异才。
稍穷南土胜，端为北堂来。
金错倾求砚，斑衣戏拜杯。
三春芍药国，六代凤凰台。
搜览心应惬，题评句必瑰。
暑风初缘稻，霖雨正黄梅。
江路宜珍护，鹏程积渐催。
新春
张耒（宋代）

水乡清冷落梅风，正月雪消春信通。昨夜园林新得雨，杏梢争放晓来红。
酬畅当
耿湋（唐代）

同游漆沮后，已是十年馀。几度曾相梦，何时定得书。

月高城影尽，霜重柳条疏。且对尊中酒，千般想未如。
和周茂叔席上酬孟翱太博
傅耆（宋代）

古人务乐善，见士即推毂。
今也多忌才，对面远贤蜀。
顾予尝喜学，幽室未偶烛。
幸会才翘翘，深惭识碌碌。
升堂听高论，惟愁日景促。
经义许叩击，诗章容往复。
荷公引重语，玞珉变良玉。
一违几席来，羲娥变昏旭。
远闻落帽节，宾朋相追逐。
剩摘篱下黄，痛饮杯中醁。
清谈已忘倦，佳篇又相勗。
毕力为徒弟，强勉攀高躅。
异时公行道，其势不可独。
首愿策疲蹇，助公施蕴蓄。
舒张太平策，散作苍生福。
此心答此惠，庶几不忝辱。
茉莉
赵福元（宋代）

刻玉雕琼作小葩，清姿元不受铅华。
西风偷得馀香去，分与秋城无限花。
送夏侯参军赴广州
贾至（唐代）

闻道衡阳外，由来雁不飞。送君从此去，书信定应稀。

云海南溟远，烟波北渚微。勉哉孙楚吏，彩服正光辉。
腊月二十二日渡湘登道乡台夜归得五绝
张栻（宋代）

三年不作山中客，才踏船舷眼便明。
曳杖直登千尺磴，尚欣脚力慰生平。
二双莲
钱闻诗（宋代）

薰风吹莲塘，灼灼万朵芳。
中有并蒂出，翠幄眠鸳鸯。
二桥鬌云鬟，新浴香汗凉。
老夫奚致哉，乃郡丰年祥。
虎丘如公房追忆子约
皇甫汸（明代）

重探支遁室，曾记惠连来。草色迷春梦，松声起夜哀。

居然随物化，何自验轮回。独惜题名处，残碑半覆苔。
夫差种花处
王润生（清代）

遥遥古墅溯勾吴，花草尘埋迹未芜。不识苧罗村里女，采香曾到此间无。
蒙斋习庵皆有诗在慈云阁沈端宪又有记文刻石
陈著（宋代）

习老蒙翁两达尊，借他僧偈说慈云。
一番入寺一感怆，细读古碑端宪文。
怀友人陈烈
陈襄（宋代）

思君苦节直艰难，四十穷经草野间。
文为周衰能力救，礼遭秦祸欲重删。
时无正说非杨墨，天与多才继孔颜。
吾主聘贤方仄席，好将书币起东山。
延清馆小集和子乾
黎民表（明代）

蓬径初延赏，空斋独尔思。酒深寒夜酌，梅发早春枝。

浦外流云袅，城闉上月迟。莫缘风共雨，长负此幽期。
会合联句
韩愈（唐代）

离别言无期，会合意弥重。 ——张籍

病添儿女恋，老丧丈夫勇。 ——韩愈

剑心知未死，诗思犹孤耸。 ——孟郊

愁去剧箭飞，欢来若泉涌。 ——张彻

析言多新贯，摅抱无昔壅。 ——张籍

念难须勤追，悔易勿轻踵。 ——韩愈

吟巴山荦嶨，说楚波堆垄。 ——孟郊

马辞虎豹怒，舟出蛟鼍恐。 ——张彻

狂鲸时孤轩，幽狖杂百种。 ——韩愈

瘴衣常腥腻，蛮器多疏冗。 ——张籍

剥苔吊斑林，角饭饵沈冢。 ——韩愈

忽尔衔远命，归欤舞新宠。 ——孟郊

鬼窟脱幽妖，天居觌清栱。 ——韩愈

京游步方振，谪梦意犹恟. ——张籍

诗书夸旧知，酒食接新奉。 ——韩愈

嘉言写清越，愈病失肬肿。 ——孟郊

夏阴偶高庇，宵魄接虚拥。 ——韩愈

雪弦寂寂听，茗碗纤纤捧。 ——孟郊

驰辉烛浮萤，幽响泄潜蛩。 ——韩愈

诗老独何心，江疾有馀t3. ——孟郊

我家本瀍穀，有地介皋巩。休迹忆沈冥，峨冠惭闒gl. ——韩愈

升朝高辔逸，振物群听悚。徒言濯幽泌，谁与薙荒茸。 ——张籍

朝绅郁青绿，马饰曜珪珙。国雠未销铄，我志荡邛陇。 ——孟郊

君才诚倜傥，时论方汹溶。格言多彪蔚，悬解无梏拲。 ——韩愈

张生得渊源，寒色拔山冢。坚如撞群金，眇若抽独蛹。 ——韩愈

伊余何所拟，跛鳖讵能踊。块然堕岳石，飘尔罥巢氄。 ——孟郊

龙旆垂天卫，云韶凝禁甬。君胡眠安然，朝鼓声汹汹。 ——韩愈
过富阳
刘黻（宋代）

是非终有定，世路苦多屯。
山色难留客，江湖亦送人。
牛羊寒日晚，桑柘一阳新。
早悟深矰缴，山中合隐沦。
前后蜀杂事诗 其七
张祥龄（清代）

满地杨花暮雨时，无人复唱柳枝词。秋坟古木宣华苑，夜月楼台鬼唱诗。
岳阳楼杂咏十二绝
胡寅（宋代）

玄德骁雄世所知，蛟龙宁肯在污池。
馆于贰室谋何陋，借与全荆意自奇。
偈颂一百零二首
释慧远（宋代）

今朝九月初一，败叶凋零满室。
钵盂高挂悬崖，拄杖依前靠壁。
几许溪山风月，且无遮个消息。
诸祖不解提掷，久参那辨端的。
云黯黯兮胡汉何分，风萧萧兮鼻孔突出。
自是捕盗无功，只管抱脏叫屈。
捉得也，捉得也，
在什么处？晚风吹动不楼春，
归来一径花狼藉。
赠沙同知之官禄州
金幼孜（明代）

行人临发意如何，独向津头发棹歌。远浦晴烟添草色，沧江宿棹动新波。

舆图尽入河山壮，海宇均沾棹露多。况是远人蒙化久，敷宣好为布阳和。
十二月八日携家过因胜
吴则礼（宋代）

吾人真铁人，畴昔已百鍊。
携家过残年，来吃随堂饭。
上行杯·落梅着雨消残粉
冯延巳（五代）

落梅着雨消残粉，云重烟轻寒食近。罗幕遮香，柳外秋千出画墙。
春山颠倒钗横凤，飞絮入檐春睡重。梦里佳期，只许庭花与月知。
雨霁报谒见一鹭得鱼群鹭争食之 其二
徐鹿卿（宋代）

履崄窥鱼得几何，傍来攫取较多多。争如敛翼餐馀粟，犹在人间洁白科。
五鼓乘风过洞庭湖日高已至庙下作诗三篇
孔武仲（宋代）

半掩船逢天淡明，飞帆已背岳阳城。
飘然一叶乘空度，卧听银潢泻月声。
感事
李石（宋代）

请借三分势，仍分七路兵。
是儿虽乳臭，莫近吕蒙营。
偈颂一百四十二首 其一三二
释广闻（宋代）

海外同归用亦同，灵山有此两云峰。万人丛里高标上，只贵重论盖代功。
浣溪沙 砚贞女士魏塘归思
陈尔士（清代）

彩叠经年旧舞衣。鱼笺屡约是耶非。晓莺残月送将归。

水欲微耶风袅袅，愁生远道柳依依。第三桥外一帆飞。
仲雍墓
郑东（元代）

野鼠穿黄穴，遗封百草深。死无归国梦，人识逸民心。

峦树冬逾碧，江猿夜亦吟。海虞山上月，梅里共沈沈。
莱孙歌
刘子翚（宋代）

屯田词，考功诗，
白水之白锺此奇。钩章棘句凌万象，
逸兴高情俱一时。耆卿骨朽士特死，
涧谷错莫无晶辉。后生俊秀何其寡，
吾宗喜有莱孙者。双瞳点漆面如水，
一见使我心神写。读书已通经，
学赋已知律。只今年十三，
吐气成五色。骊珠出海夜生光，
突笴流弦追莫及。人材有价谁能私，
不妨乃翁聊誉儿。囊中彩笔今付汝，
往继二妙声名驰。
哭微之
白居易（唐代）

今在岂有相逢日，未死应无暂忘时。
从此三篇收泪后，终身无复更吟诗。
诗偈 其一八二
庞蕴（唐代）

惭愧一躯身，梵号波罗柰。被贼一群使，寻常不自在。

亦名为枯一，亦名为韛袋。亦名朽故宅，亦名幻三昧。

佛骂作死尸，乘尸渡大海。大海元无水，死尸非是船。

熟看世上事，总是假因缘。若了身心相，空里任横眠。

具此六惭愧，实是不求天。
南楼有作呈仲矩舍人
黄裳（宋代）

莫言风物是穷边，塞北江南此果然。苍璧下粘芳草地，垂杨中果碧塘天。

人吟夜月波中笛，客醉秋荷雨后筵。来候朔音栖处好，梦常扪斗过幽燕。
浦阳十景 其三 龙峰孤塔
吴莱（元代）

老眼前头尺五天，真龙角上正攀缘。规模白马驮经过，想像玄攀护塔眠。

梵呗将回知磬绝，神珠欲陨见灯悬。何妨宴坐初禅界，蠛蠓纷飞即大千。
次韵杨廷秀郎中游西湖十绝
喻良能（宋代）

袢暑浑如深甑炊，凉飔一饷最先知。
凭谁为觅丹青手，画我谈诗剥芡时。
鸡冠花
梅尧臣（宋代）

秋至天地闭，百芳变枯草。
爱尔得雄名，宛然出陈宝。
未甘阶墀陋，肯与时节老。
赤玉刻缜栗，丹芝谢雕槁。
鲜鲜云叶卷，粲粲凫翁好。
由来名实副，何必荣华早。
君看先春花，浮浪难自保。
妾薄命
郭祥正（宋代）

雌凤始营巢，妖桃半敷萼。忆昔嫁君时，相逢一何乐。

朱颜妾未嫁，白眼君先恶。君恩不下济，妾意正难托。

空床春寂寥，孤灯夜萧索。哀弦时一弹，弹终泪还落。
寄题向抚州采菊亭
范成大（宋代）

一叶起秋色，众绿凋岁华。
耿耿霜露侧，余此黄金葩。
西风满天地，孤芳照尘沙。
殷勤开小筑，花气日夕嘉。
落英楚累手，东篱陶令家。
两穷偶寓意，岂必真爱花。
不如亭中人，一笑了天涯。
采采勿虚度，门前欲高牙。
果园巷访杨寺丞
刘敞（宋代）

雪霁江城气色春，果园巷口静无尘。林间水上俱通马，径入谁能问主人。
贺雪
齐己（唐代）

上清凝结下乾坤，为瑞为祥表致君。日月影从光外过，

山河形向静中分。歌扬郢路谁同听，声洒梁园客共闻。

堪想画堂帘卷次，轻随舞袖正纷纷。
浣溪沙（螺川从善席上叙别）
赵师侠（宋代）

不比阳关去路赊。使君行即返京华。清江江上是吾家。

聚散有时思夜雨，留连无计劝流霞。红愁绿惨一川花。
摸鱼儿（郫县宴同官）
吴泳（宋代）

倚南墙、几回凝伫。绿筠冉冉如故。帝城景色缘何事，一半花枝故雨。收听取。这气象精神，则要人来做。当留客处。且遇酒高歌，逢场戏剧，莫作皱眉事。

那个是，紫佩飞霞仙侣。骎骎云步如许。清闲笑我如鸥鹭。不肯对松觅句。萍散聚。又明月、还寻锦里烟霞路。浮名自误。待好好归来，携筒载酒，同访子云去。
戏书
曾巩（宋代）

集贤自笑文章少，为郡谁言乐事多。
报答书题亲笔砚，逢迎使事听笙歌。
一心了了无人语，两鬓萧萧奈老何。
还有不随流俗处，秋毫无累损天和。
雨中邀李范庵过天竺寺作
苏轼（宋代）

步来禅榻畔，凉气逼团蒲。
花雨檐前乱，茶烟竹下孤。
乘闲携画卷，习静对香罏。
到此忽终日，浮生一事无。
送陈秀才赴举
皎然（唐代）

诸侯惧削地，选士皆不羁。休隐脱荷芰，将鸣矜羽仪。

甲科争玉片，诗句拟花枝。君实三楚秀，承家有清规。
重过黄粱祠
董凤三（清代）

杰阁危甍架紫烟，探奇谁向泬寥天。也知说梦还成梦，可许求仙便得仙。

国到华胥终杳渺，事如蕉鹿亦因缘。多生为问情何著，辛苦春蚕欲再眠。
次韵答李半溪夜宿壶宫
顾应祥（明代）

炎歊秋未退，十日不应门。忽枉中阿驾，来过下若村。

薇花丛映户，荷叶乱翻盆。聊把棋枰对，幽怀得细论。
立春日试笔呈元播府推时举经历 其一
朱晞颜（宋代）

泥牛击罢晓寒轻，春满黄堂碧玉觥。衰齿已应怜饼餤，老怀犹自惜歌声。

綵鞭争道尘初动，画鹢浮江水暗生。惭愧监官苦羁絷，东轩坐觉岁峥嵘。
鹧鸪天·忆得当年全盛时
佚名（宋代）

忆得当年全盛时。人情物态自熙熙。家家帘幕人归晚，处处楼熙月上迟。花市里，使人迷。州东无暇看州西。都人只到收灯夜，已向樽前约上池。
夕次蒲类津
骆宾王（唐代）

二庭归望断，万里客心愁。
山路犹南属，河源自北流。
晚风连朔犹，新月照边秋。
灶火通军壁，烽烟上戍楼。
龙庭但苦战，燕颔会封侯。
莫作兰山下，空令汉国羞。
次韵程帅二首
陈造（宋代）

人间尘不到筹边，诗老乘闲思涌泉。
千佛香名仍世繼，一灯素业自家传。
斗城一去嗟多病，宾幕重登便半仙。
要看诸郎各行马，染须膏面计留年。
己亥元日
尤袤（宋代）

玉历均调岁启端，东风又逐斗杓还。
萧条门巷经过少，老病腰支拜起难。
白发但能欺槁项，青春不解驻朱颜。
馀龄有几仍多幸，占得山林一味閒。
兰溪夜泊
王毓德（明代）

暮雨孤村系客船，渔灯相对未成眠。
思家泪共兰溪水，一样潺湲过枕边。
与钱端修诸公饮兴福
朱翌（宋代）

积阴解尽可信眉，梵宇仍容款扣扉。
山净且无尘一点，湖平惟扣鹭双飞。
杯行客恶思传令，劫急棋争看解围。
招隐不知谁好事，为寻幽处著渔矶。
过齐东不及持斗酒酹鸣皋墓二绝寄怀 其一
胡应麟（明代）

满眼寒山卧北邙，修文人去尚为郎。无劳更下杨朱泣，曾共斋头种白杨。
山中书事（二首）
朱应辰（明代）

山青云白斗争高，石路萦纡接野桥。
几个长松高出屋，门前杨柳未成条。
赠周如斗侍御
皇甫汸（明代）

圣世宜无外，夷方乍有征。台端简良史，江左寄巡行。

每念临轩顾，弥兴揽辔情。封章成妙算，优诏许监兵。

课罪风霆迅，酬功日月明。田租蒙半赐，闾井若更生。

取笠犹殉法，鸣弦悉励精。留君同寇借，生子拟周名。

隼击鱼龙避，骢游士女迎。帝将虚右席，谁复倚长城。

胆落因弹劾，几先绝请盟。为镌秦望石，一颂海波平。
白羊石
何乔新（明代）

白石离离似白羊，崭然头角遍沙场。独惭未学初平术，一任閒眠对夕阳。
题冯园三首
李新（宋代）

浑道无情易别离，袖痕看取泪燕脂。
阳关三叠何须唱，正是征鞍欲去时。
哭王础尘十首 其五
陈恭尹（清代）

长将行迹寄天涯，三十鳏居不自嗟。客有问君君大笑，丈夫无国更何家。
梅雨
袁燮（宋代）

江乡梅熟雨如倾，茅屋低头困郁蒸。
小小闷人人莫厌，解教禾稼勃然兴。
和刁太博新墅十题其八花坞
梅尧臣（宋代）

杂芳春发浅深丛，曲坞逶迤紫间红。
色贱格微应不数，少添兰菊待秋风。
华阴东泉同张处士诣藏律师兼简县内同官因寄
李益（唐代）

苍崖抱寒泉，沦照洞金碧。潜鳞孕明晦，山灵閟幽赜。
前峰何其孕，万变穷日夕。松老风易悲，山秋云更白。
故人邑中吏，五里仙雾隔。美质简琼瑶，英声铿金石。
烦君竟相问，问我此何适。我因赞时理，书寄西飞翮。
哲匠熙百工，日月被光泽。大国本多士，荆岑无遗璧。
高网弥八纮，皇图明四辟。群材既兼畅，顾我在草泽。
贵无身外名，贱有区中役。忽忽百龄内，殷殷千虑迫。
人生已如寄，在寄复为客。旧国不得归，风尘满阡陌。
拟古 其一
纳兰性德（清代）

客从东方来，叩之非常流。自云发扶桑，期到海西头。

白日当中天，浩荡三山秋。回风忽不见，去逐灵光游。

烛龙莫掩照，使我胸中愁。
张道宗比部挽诗三首
文同（宋代）

学富词章妙，才高志力强。
帝方知可用，官欲渐难量。
始得西原使，才终石省郎。
念公今止此，无语问苍苍。
别董大二首·其二
高适（唐代）

六翮飘飖私自怜，一离京洛十余年。
丈夫贫贱应未足，今日相逢无酒钱。
四月十九日集望益楼
秦甸（清代）

高楼补山阙，山翠当窗分。坐对兴非一，万象相主宾。

虚檐乍雨过，淡冶怡我神。蔚然关中彦，雅意在作人。

兹楼虽昔枸，弦诵今始闻。黾勉赴兹会，讲萟同莘莘。

金春而玉应，叩触皆天真。所得良不浅，淹留忘日熏。

五柳古高士，望亦情尤殷。矧予服儒服，讵敢远道津。

漉酒未瑕学，学垫林宗巾。
王孙游二首 其一
曹勋（宋代）

红芳开绣户，碧草衬斜阳。楼上频回首，思君道路长。
行香子 七夕
许德蘋（清代）

阶下秋蛩。井畔疏桐。正今宵牛女情浓。经年别绪，愁诉重重。

料星桥南，星桥北，喜相逢。

人间乞巧，好陈瓜果，也怜他离恨无穷。银湾斜转，砧杵声中。

剩一炉烟，一钩月，一帘风。
暑中思涧上之适
韩淲（宋代）

野趣池头莲正香，潩泉亭上水生凉。有时并舍闲题句，尽日荒园浪举觞。

隘巷泥涂谁下榻，一楼风雨自移床。青衫白发今何事，苦恋明时在帝乡。
读韩偓诗并记有感 其一
李纲（宋代）

唐室昔不竞，天纲遂陵迟。阉竖擅朝政，奸雄肆觎窥。

天子遭迫擅，翠盖蒙尘飞。矢石集黄屋，四郊皆鼓鼙。

群凶虽殄灭，国命亦已移。韩子司翰苑，实被昭宗知。

忠言虽屡贡，颠厦诚难支。谪官旅南土，召复不敢归。

当时白马驿，从横卿相尸。投之浊流中，至今耆旧悲。

夫子乃幸免，祸福良难期。假道寓沙阳，空门知所依。

虽踰二百载，犹传赠僧诗。邑令真好事，作记刊丰碑。

文辞虽浅陋，事实颇可追。读之三叹息，吊古情悽洏。

寄声藏去者，擅有将奚为。
雨窗有怀连韦二博士
祝允明（明代）

薄宦将三载，高情有二君。天涯漫萍梗，雨下忆兰熏。

四海习凿齿，千年扬子云。东邻无百室，犹自叹离群。
寓斋阴寒殊有雪意催之以诗叠用东坡清虚堂韵
李彦章（清代）

月离于箕风扬沙，今朝休沐归早衙。枯天欲雪雁声急，禁寒勒住新梅花。

围垆促坐自瑟缩，似有画本夸燕家。浓阴如墨倒斜翠，冻云密冱扶桑鸦。

不知天公有意无，幻出璀璨照水葩。苦吟垒块自倾吐，意所到处皆搜爬。

拟倾折脚煮寒玉，无憀狂熊今颠茶。销寒忽忽过四九，太平街鼓无停挝。

一冬近已见三白，占年田父休咨嗟。玉龙闻此当起舞，有酒且醉蓉城霞。
霜天晓角
吴文英（宋代）

香莓幽径滑。萦绕秋曲折。帘额红摇波影，鱼惊坠、暗吹沫。

浪阔。轻棹拨。武陵曾话别。一点烟红春小，桃花梦、半林月。
孟津岁晚十首
宋庠（宋代）

岁籥行周矣，官斋坐悄然。
脩篁全露节，衰柳不停烟。
霜苦云收阵，天斜月控弦。
寸心如斗柄，常在帝车前。
万年春 中秋
刘志渊（金朝）

秋夜银蟾，一天万里光如洗。清风细。拂拭乾坤，冰莹无纤翳。星光沉，全露圆明体。白麾底。晃我神游，亲诣攀青桂。
同官用仆秋日诗韵述怀因复和之
沈与求（宋代）

荷锸相随死便埋，达人于世岂长乖。囊钱拟定文章价，瓢饮聊长祭祀斋。

儿辈那知群野鹤，我曹宁复问官蛙。何如细瀹烹茶鼎，日向松阴爇乱钗。